Odôvodnenie

Všeobecná časť

Zákon Národnej rady Slovenskej republiky č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a  justičnej stráže Slovenskej republiky a Železničnej polície v znení zákona č. 181/1999Z. z. (ďalej len „zákon“) v § 129 ods. 8 splnomocňuje Ministerstvo spravodlivosti Slovenskej republiky ustanoviť hodnotu služobnej rovnošaty a jej súčastí vo všeobecne záväznom právnom predpise, každý rok podľa reálnych nákupných cien.

 Predkladaným návrhom sa zrušuje výnos Ministerstva spravodlivosti Slovenskej republiky zo 16. februára 2001 č. 266/2001-62, ktorým sa ustanovuje hodnota služobnej rovnošaty a jej súčastí  pre príslušníkov  Zboru väzenskej a justičnej stráže z dôvodu  zvýšenia cien poltopánok a topánok šnurovacích. Zvýšenie hodnoty služobnej  rovnošaty a jej súčastí o 922,50 Sk predstavuje nárast o 4,1 %  oproti roku 2001. 

Predkladaný návrh výnosu  bude  mať  dopad na  zvýšené čerpanie  výdavkov zo štátneho rozpočtu o 1 605,0 tis. Sk určených na poskytnutie peňažného príspevku a formy nepeňažného plnenia príslušníkom Zboru väzenskej a justičnej stráže. Toto zvýšené čerpanie je zahrnuté v schválenom rozpočte rozpočtovej kapitoly Ministerstva spravodlivosti Slovenskej republiky na rok 2002. Materiál teda nemá finančný, ekonomický a enviromentálny vplyv, ani vplyv na zamestnanosť.

Osobitná časť   
K § 1
V tomto ustanovení sa ustanovuje hodnota súčastí služobnej rovnošaty príslušníkov Zboru väzenskej a justičnej stráže (príloha).

K § 2
V tomto ustanovení sa zrušuje výnos Ministerstva spravodlivosti Slovenskej republiky zo 16. februára 2001 č. 266/2001-62, ktorým sa ustanovuje hodnota služobnej rovnošaty a jej súčastí  pre príslušníkov  Zboru väzenskej a justičnej stráže (oznámenie č. 70/2001 Z. z.)

K § 3
Účinnosť výnosu sa navrhuje  1. marca 2002.